Tudható, hogy a megtermelt nyerstej beltartalmi értékeit az állat fajtája és a takarmánynövény vegetációs stádiuma, illetve annak tárolása és kezelése is befolyásolja. A megtermelt tej mennyiségét és beltartalmi értékeit (tejzsír, tejfehérje) a takarmányozás révén jól lehet befolyásolni. Meghatározó szempont a takarmányok emészthetősége, amely függ a bendőműködéstől, a takarmánynövény betakarításának időpontjától és kezelésétől.

2019-ben Dr. Gregosits Balázzsal folytatott baráti-szakmai beszélgetés során került szóba a Vitafort Zrt. által fejlesztett rostpótló adalékanyag tesztelése egy kutatás– fejlesztési pályázati lehetőség keretében. Telephelyünkön 2019-ben a megtermelt tej mennyisége és a tejfehérje is az elvártakhoz igazodott, a tejzsír ellenben a fogyasztói igények határértéke alatti értéket, átlagosan 2,9 % -ot mutatott. Mivel a tejpiac irányából elvárás a magas nyersfehérje- és nyerszsír tartalom, amely által jobb minőségű tejtermékek állíthatók elő (pl.: tejföl, vaj… stb.), illetve a magasabb zsírtartalmú tejet a felvásárlói oldalról is magasabb áron veszik át, a pályázati felhívás által kínáltlehetőség tehenészetünk számára elszalaszthatatlan lehetőségnek tűnt.

A kísérletben használt rostpótló adalékanyag a takarmányreceptúrában lévő nyersrost bontását segíti és egészíti ki, ezáltal növelve a termelés hatékonyságát és intenzitását.

A Vitafort Első Takarmánygyártó és Forgalmazó Zrt. kísérleti rostkiegészítő takarmánya két bacillus egy gombatörzs fermentációs kivonatát tartalmazza. A Bacillus subtilis a fehérjebontást segíti, az Aspergillus oryzae a keményítő bontásáért felel, a Trichoderma viride rostbontó hatással bír, amely komplex készítmény hozzájárulhat a takarmányok emészthetőségének javulásához.

2020. 08. havában indult az a takarmányozási kísérlet, melynek célja a Vitafort Zrt. által előállított kísérleti rostpotló takarmány adalékanyag kontrollált vizsgálata volt tehenészeti telepen, tejelő szarvasmarháknál.

A kísérlet a Pusztavámi Tejszövetkezet telephelyén üzemi körülmények között zajlott. Az adottságok felmérése után megállapításra került, hogy a tehénpáros (kontroll és kísérleti takarmány adalékanyaggal kiegészített egyidejű etetése) módszerrel történő vizsgálat telepünkön nem kivitelezhető.

A kísérlet négy szakaszra bontva (két kísérleti és két kontroll időszak) került elvégzésre. 2020. júliusában a telep és az állomány felmérése után a klinikai vizsgálat során egészségesnek bizonyult fogadó, üsző nagytejű, nagytejű és közepes tejű állomány egyedeiből alakították ki a kísérleti csoportokat.

Az I. etetési időszakot (2020.08-09-10. hó) az I. kontroll időszak követte (2020. 11-12 és 2021. 01. hó), így megfigyelhető volt a különbség az etetett és a kontroll időszak a napi tejtermelés mennyisége, tejösszetétele, anyagcsere-vizsgálatok, tőgygyulladások száma és az általános kondíció tükrében.

A II. kísérleti időszak 1 évvel követte az elsőt, így azok összevethetővé váltak a kiértékelés szakaszában.

A 2 X 6 hónap hosszú kísérleti szakasz alatt a laboratóriumi vér- és egyéb mintavételekkel végigkövetett kísérlet pozitív eredménnyel zárult, a nyerstej zsírtartalmának megemelkedését elértük.

A Vitafort Zrt. szakemberei által meghatározott takarmányreceptúrák a kísérlet megkezdése előtt elvégzett takarmány alapanyagok kémiai laboratóriumi vizsgálatát és a napi fejések eredményeit, illetve a kísérletben részt vevő szoros megfigyelés alatt lévő egyedek fizikai állapotának változásait figyelembe véve kerültek meghatározásra.

A felhasznált takarmányok beltartalmi értékeit (kísérleti időszakonként 3-3, összesen 6 esetben) vizsgálták meg.

A tej beltartalmi értékeinek meghatározását havonta az ÁT Kft., a kiértékelést a Vitafort Zrt. végezte TEJTÜKÖR módszer segítségével.

Az Állatorvostudományi Egyetem anyagforgalmi, illózsírsav- és bendőbeli vizsgálatai, állapotfelmérése és vérvételei mellett a Cow-Vet Bt. állandó állatorvosi szolgáltatása során tapasztaltak alapján a Mezexpert Bt. írta meg a projekt befejeztével szakmai összefoglaló értékelését.

A kísérlet nem lehetett volna eredményes a telepünk elkötelezett dolgozói nélkül.

Elmondható, hogy a rostpótló adalékanyag hatására az illózsírsav bizonyított növekedésével megemelkedett a zsírtartalom. A várt eredmény megvalósult, a magasabb zsírtartalmú tej magasabb áron került értékesítésre. A kísérlet során gyűjtött tapasztalatok segítenek a piac igényeihez igazodó takarmány kifejlesztésében.